Райнер Мария Рилке
Късна есен във Венеция

Превод от немски: Георги Мицков, 1979

chitanka.info

Градът е без примамка и линее,

не сграбчва в миг изплувалите дни.

Дворецът стъклен по-унило пее

пред теб. Към залез лятото клони

и висне като кукли по стените,

безжизнени, сковани от смъртта.

От корабните сенки в дълбините

възлиза воля: сякаш през нощта

сам морския владетел ще изкара

галерите от своя арсенал,

да диша в утрото смола и пара,

преди да тръгне светлата армада

пъстрееща от флагове грамада —

под вятъра, съдбовно зашумял.

1908

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.